P. Farkas, poslanec: (2001-10-03):
Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky o prerokovaní uvedeného návrhu zákona. Národná rada Slovenskej republiky svojím uznesením č. 1464 z 12. júna 2001 pridelila vládny návrh zákona, ktorým sa mení a dopĺňa zákon Národnej rady Slovenskej republiky č. 309/1993 Z. z. o spotrebnej dani z vína v znení neskorších predpisov (tlač 1012), týmto výborom Národnej rady Slovenskej republiky: výboru pre financie, rozpočet a menu, ústavnoprávnemu výboru, výboru pre hospodárstvo, privatizáciu a podnikanie a výboru pre pôdohospodárstvo. Uvedené výbory prerokovali predmetný návrh zákona v stanovenom termíne. Gestorský výbor nedostal do začiatku rokovania o vládnom návrhu zákona, ktorým sa mení a dopĺňa zákon Národnej rady Slovenskej republiky č. 309/1993 Z. z. o spotrebnej dani z vína v znení neskorších predpisov, stanoviská poslancov NR SR podané v súlade s § 75 ods. 2 zákona o rokovacom poriadku Národnej rady Slovenskej republiky žiadne stanoviská. K predmetnému návrhu zákona zaujali výbory Národnej rady tieto stanoviská. Odporúčanie pre Národnú radu: Bezo zmien prijal uznesenie výbor pre hospodárstvo, privatizáciu a podnikanie; s pozmeňujúcimi a doplňujúcimi návrhmi prijali uznesenie výbory pre financie, rozpočet a menu, ústavnoprávny výbor a výbor pre pôdohospodárstvo. V časti IV máte uvedené pozmeňujúce a doplňujúce návrhy, ktoré boli prijaté v jednotlivých výboroch. Odporúčam hlasovať spoločne o tých bodoch, ktoré gestorský výbor odporúča schváliť spoločne, to sú body 1, 2, 4, 5, a odporúčam potom spoločne hlasovať o bodoch, ktoré gestorský výbor neodporúča schváliť, to sú body 3 a 6. Gestorský výbor na základe stanovísk výborov k vládnemu návrhu zákona, ktorým sa mení predmetný návrh zákona, o ktorom rokujeme, odporúča Národnej rade Slovenskej republiky schváliť tento návrh a poveril ma ako spoločného spravodajcu predniesť túto spoločnú správu a navrhnúť spôsob hlasovania v pléne Národnej rady. Pán predsedajúci, žiadam vás, aby ste otvorili rozpravu. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram rozpravu o tomto bode programu. Písomne nebol prihlásený nikto z poslancov. Pýtam sa, kto sa chce prihlásiť ústne. Dvaja páni poslanci – pán poslanec Delinga, pán poslanec Oberhauser. Končím možnosť prihlásiť sa do rozpravy ústne. Dávam slovo pánovi poslancovi Delingovi. P. Delinga, poslanec: Vážený pán predsedajúci, vážená pani ministerka, panie poslankyne, páni poslanci, návrh, ktorý prerokúvame a ktorý pripravila vláda, ja osobne považujem za pozitívny prípad riešenia prístupu k zdaňovaniu tohto produktu, ktorý sa rodí na našej zemi, na našich poliach. Súhlasím s tým, že práve v daňových povinnostiach a vo vyhľadávaní a vlastne povinnosti, ktoré doteraz ukladal zákon, že každý, kto vyrábal alebo kto spracúval hrozno a mienil z neho vyrábať víno, musel predkladať o tom daňovému úradu hlásenie a bola s tým zbytočná administratíva a daňové úrady nestačili evidovať, vlastne aj odobrovať, či sú tieto hlásenia v poriadku. Je na čase, že aj od roku 1994 prišlo na rad zosúladenie daňovej povinnosti na spotrebnú daň vína pri tichých vínach, ako sú teraz nazvané podľa novej nomenklatúry, na nulovú hodnotu sadzby. V tejto súvislosti chcem poukázať na to, že aj keď je v zákone jasne nomenklatúrou zakategorizované, čo sú to tiché vína, a že ide o nulovú sadzbu, potom ďalej v dôvodovej správe už je nie celkom jasné, či sa v podstate táto nulová sadzba týka všetkých podnikateľských subjektov, to znamená všetkých výrobcov daného produktu tichého vína, to znamená ako fyzických osôb, tak aj právnických osôb. Pretože to, čo sa uvádza práve na str. 6 dôvodovej správy, to nie je celkom jasné, pretože tam sa jasne hovorí, že „keďže návrh zákona na základe uplatnenia nulovej sadzby dane vypúšťa z okruhu platiteľov ako nadbytočné daňové subjekty tie fyzické osoby, ktoré vyrábajú víno iba na spotrebu vlastnej domácnosti, navrhuje sa zrušiť ich registráciu dňom nadobudnutia účinnosti zákona“. Pýtam sa teda predkladateľov, či právnické osoby ako podnikateľské subjekty budú mať túto daňovú povinnosť pri tichých vínach i napriek tomu, že je tu stanovená nulová sadzba. Ďalej by som chcel poukázať na ďalší problém, ktorý vzniká s novou nomenklatúrou, a to je otázka, ktorá je už možnože tak preložená z príslušných výnosov Európskej únie, kde ide o nový pojem polotovary. Z definície, čo to znamená polotovary, vyplýva, pardon, nie polotovary, ale medziprodukt. Z definície o tom, čo to je medziprodukt, z toho, kto to jasne napísal aj do učebných osnov, vyplýva, že je to výrobok alebo produkt v určitom úseku výrobného procesu. Z hľadiska zdaňovania tých výrobkov, ktoré sú tu označené ako medziprodukty, v podstate ide o vermúty, ktoré sa vyrábajú u domácich producentov, ale ktoré sa v značnej miere dovážajú. V tomto prípade ide vlastne o výrobky alebo produkty, ktoré sú predmetom predaja. To znamená predmetom trhu. Čiže nie je to celkom čistá nomenklatúra a jej pomenovanie do slovenského jazyka z pohľadu, ako by sa ten výrobok mal nazývať aj v daňovom procese. Teda chcem upozorniť predkladateľa na to, že jasnejšie a meritórnejšie by bolo vyznačenie, keby v kolónke, pokiaľ ide o medziprodukt, bolo jasne zadefinované, že ide o vermúty a na báze vína vyrobené produkty, ktoré sú predmetom predaja a obchodnej siete. Myslím si, že v budúcnosti aj dôjde k takémuto vyjasneniu nomenklatúrneho postavenia určitých výrobkov na báze vína a potom už nebude problém, ktorý si ministerstvo financií predznačilo na str. 5 v dôvodovej správe, kde píše, že „členenie predmetu dane bude klásť väčšie nároky z hľadiska správy dane, predovšetkým na vedomosti z oblasti tovaroznalectva, pretože pre správne zatriedenie predmetu dane a jeho presnú identifikáciu bude potrebné poznať technológie výroby toho-ktorého druhu vína a jeho presnú identifikáciu“. Práve na toto som myslel, lebo tu dochádza k nesprávnemu porovnaniu a prekladu toho, čím je myslený vlastne výrobok ako medziprodukt, pretože na našom trhu sa neobjavuje označenie medziprodukt, ale sa objavuje pod označením, že buď ide o vermút, alebo ide o nejaký iný výrobok, ktorý má svoju etiketu. Takže z tohto pohľadu chcem urobiť záver, že i pri pozitívnom stanovisku – a myslím si, že je namieste, aj napriek tomu pri vyjasňovaní si terminológie a určitých pohľadov správcu dane – bude potrebné tento zákon v budúcnosti vyčistiť a, povedané vinárskou terminológiou, naliať si čistého vína. Ďakujem. I. Presperín, podpredseda NR SR: Ďakujem, pán poslanec. Ďalej bude v rozprave vystupovať pán poslanec Oberhauser. V. Oberhauser, poslanec: Ďakujem, pán predsedajúci. Vážená pani ministerka, vážené pani poslankyne, páni poslanci, vládny návrh zákona, ktorým sa mení a dopĺňa zákon Národnej rady Slovenskej republiky o spotrebnej dani z vína v znení neskorších predpisov, považujeme v Slovenskej národnej strane za taký prvý krok, ktorý vedie k zlepšeniu pomerov v oblasti domáceho spracovateľského priemyslu, ale aj vôbec rozvoja domácich výrobných odvetví. Slovenský vinohradnícky priemysel, ktorý má dlhodobú tradíciu a veľmi dobré výsledky, jednoducho potrebuje určitým spôsobom dostať impulz, aby sa mohol udržať v konkurencieschopnosti s ostatnými výrobcami vín a takisto aj na domácom trhu vo vzťahu k tým, ktorí vyrábajú vína a nezdaňujú ich takýmto spôsobom, a tým vytvárajú konkurenciu, ktorá využíva to nižšie zdanenie oproti tým, ktorí sú naozaj štandardní a musia dodržiavať všetky pravidlá vyplývajúce zo zákonov. Slovenský vinársky priemysel, samozrejme, je prepojený na vinohradníctvo, ktoré v poslednom období dosť upadlo, a aj toto považujeme, že môže byť ako jeden z impulzov rozvoja vinohradníctva na Slovensku, zníženie výmerov vinohradov vedie určitým spôsobom k zhoršeniu pomerov v poľnohospodárstve. Tento zdroj príjmov poľnohospodárskych podnikov by mohol byť veľmi významný. Na druhej strane je aj takým tvorcom väčšieho množstva pracovných miest. V dnešnej situácii, keď je veľká nezamestnanosť, vinohradníctvo, ktoré je dosť náročné na ľudskú prácu, je teda takýmto určitým možným riešením, ktoré v poľnohospodárstve by prinieslo vytváranie nových pracovných príležitostí. Keď sme porovnávali vývoj po roku 1990 a v tom období približovania sa k Európskej únii, museli sme konštatovať, že na Slovensku sa podstatne znížila produkcia domácich vín a obrovským spôsobom narástli dovozy zo zahraničia. Pri riešení tých približovacích procesov a vo vyjednávacej pozícii v Európskej únii sme sa tým dostali do takého stavu, že ak sa majú určiť naše rozmery, naša kvantifikácia domácej produkcie, tak sme v súčasnosti dosť v nevýhodných pomeroch, keďže, hovorím, sa podstatne znížila domáca produkcia a obrovským spôsobom narástol dovoz zahraničných vín na slovenský trh. Preto by bolo treba, aby sme ešte v rámci tejto prípravnej fázy, keď ešte máme šancu ukázať, čo slovenské hospodárstvo a poľnohospodárstvo môže priniesť Európe, aby sme naozaj naštartovali taký vývoj vo vinohradníctve, a tam by sme očakávali od ministerstva pôdohospodárstva, že by prišlo s ďalšími podnetmi do rozvoja poľnohospodárstva, aby sme využili ten prírodný potenciál, ktorý na Slovensku je pre vinohradníctvo a v tej väzbe potom aj pre produkciu vína na Slovensku. Takže ešte raz na záver by som chcel povedať, že Slovenská národná strana podporuje prijatie novely tohto zákona s tým, že žiada ministerstvo pôdohospodárstva, aby prišlo s ďalšími iniciatívami, ktoré by pomohli aj celému vinohradníctvu aj v smere k produkcii stolového hrozna, ktorého dovoz, myslím si, nemá opodstatnenie v takom veľkom rozmere, ako je dnes. A keby sme boli schopní ho vyprodukovať na domácom trhu, bolo by to určite lepšie. Takže ešte raz za Slovenskú národnú stranu konštatujem, že je plná podpora. A ďakujem vám za pozornosť. I. Presperín, podpredseda NR SR: Ďakujem, pán poslanec, za vaše vystúpenie v rozprave. Vyhlasujem rozpravu o tomto bode programu za skončenú. Chcem sa opýtať pani ministerky Schmögnerovej, či chce reagovať na rozpravu. Konštatujem, že nie. Pán poslanec, pán spravodajca, chcete reagovať na rozpravu? Áno, nech sa páči.